KOMISJONI OTSUS,

2. oktoober 2008,

milles käsitletakse 2008. aastal antavat ühenduse toetust tervishoiutöötajatele suunatud katseprojekti jaoks

(2008/773/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, (1) eriti selle artikli 49 lõike 6 punkti a ja artiklit 75,

võttes arvesse komisjoni 23. detsembri 2002. aasta määrust (EÜ, Euratom) nr 2342/2002, millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad, eriti selle artiklit 90, (2)

võttes arvesse nõukogu 21. jaanuari 1980. aasta direktiivi 80/154/EMÜ, mis käsitleb ämmaemanda diplomite, tunnistuste ja muude kvalifikatsiooni tõendavate dokumentide vastastikust tunnustamist ja mis sisaldab meetmeid asutamisõiguse ja teenuste osutamise vabaduse kasutamise hõlbustamiseks, (3)

võttes arvesse Euroopa Parlamendi ja nõukogu 7. septembri 2005. aasta direktiivi 2005/36/EÜ kutsekvalifikatsioonide tunnustamise kohta, (4)

ning arvestades järgmist:

Finantsmääruse artikli 49 lõike 6 punktis a on sätestatud, et assigneeringuid katselist laadi kavadeks (mille eesmärk on kindlaks teha meetme teostatavus ja kasulikkus) võib kasutada põhiõigusaktita, tingimusel et meetmed, mille rahastamiseks need on ette nähtud, kuuluvad ühenduste või Euroopa Liidu pädevusse ja et asjakohased kulukohustuste assigneeringud on kirjendatud eelarvesse üksnes kaheks järjestikuseks eelarveaastaks.

ON TEINUD JÄRGMISE OTSUSE:

Ainus artikkel

Lisas osutatud katseprojekt on heaks kiidetud ja seda rahastatakse Euroopa ühenduste 2008. aasta eelarve eelarverealt 04 04 11 maksimaalselt 1 000 000 euro ulatuses.

Selle projekti rakendamise eest vastutab tervise- ja tarbijaküsimuste peadirektoraadi peadirektor.

(1) EÜT L 248, 16.9.2002, lk 1.

(2) EÜT L 357, 31.12.2002, lk 1.

(3) EÜT L 33, 11.2.1980, lk 1.

(4) ELT L 255, 30.9.2005, lk 22.

LISA

Valdkond: tervishoiutöötajad.

Õiguslik alus: määruse (EÜ, Euratom) nr 1605/2002 artikli 49 lõike 6 punkt a ja artikkel 75.

Katseprojekti rahastatakse järgmiselt eelarverealt: 04 04 11.

Strateegilised eesmärgid: eelarvepädev institutsioon palub komisjonil rahastada algatusi, mis aitavad tegeleda uue tööhõiveolukorraga tervishoiusektoris, eelkõige seoses tervishoiutöötajate, meditsiiniõdede ja sanitaride erialase kvalifikatsiooni ja tööülesannetega. Meetmed hõlmavad järgmist:

tegurite ja poliitika analüüsi, mille eesmärk on tõhusam tegevus meetmete kehtestamisel tervishoiutöötajate arvu suurendamiseks ja nende kvalifikatsiooni parandamiseks pikas perspektiivis;

teabevahetusstrateegiate ja parimate tavade edendamist eesmärgiga tulla toime kasvava vajadusega hoolekande järele, mis on tingitud demograafilisest muutusest;

selliste algatuste rahastamist, mis uurivad tervishoiuteenustele avalduvat piiriülest mõju;

tähelepanu pööramist praeguses olukorras ilmneda võivate töötasutasemete erinevuste mõjule; asjakohased uuringud, kohtumised ekspertidega ja teabekampaaniad. Lahendus tuleks leida sellele, kuidas säilitada riiklike tervishoiusüsteemide hoolekande tase.

Projekti ülesanded on kooskõlas komisjoni kavandatud rohelise raamatuga ELi tervishoiutöötajate kohta; selle raamatuga alustatakse üksikasjalikku arutelu tööjõu ressursside ja planeerimise üle tervishoiusektoris ning selle üle, millist mõju avaldab tervishoiutöötajate liikuvus liikmesriigi siseselt ja ELi piires.

Assigneeringud 2008. aastaks: eelarverida 04 04 11 – katseprojekt: uus tööhõiveolukord tervishoiusektoris: tervishoiutöötajate erialase koolituse ja kvalifikatsiooni ning nende tasustamise parandamise parimad tavad. 1 000 000 eurot.

Kavandatud erimeetmete arv: 4.

Esimene meede on maksimaalselt 100 000 euro suurune toetus uuringule „Euroopa praeguse olukorra hinnang: tervishoid, teenused, sektorid ja tooted – võimalused, probleemid ja sotsiaal-majanduslik mõju” (Healthcare Services, Sectors and Products in Europe Assessment of the Current state, Opportunities, Challenges and Socio-Economic Impact), mille algatas ettevõtluse ja tööstuse peadirektoraat koostöös tervise- ja tarbijaküsimuste peadirektoraadiga. Meetme rakendamiseks korraldatakse avatud pakkumismenetlus. Valikumenetlus viiakse lõpule 2008. aasta septembris.

Teine meede on maksimaalselt 400 000 euro suurune otsetoetus (80 %) WHO vaatluskeskusele selliste töörühmade organiseerimiseks, kes tegelevad tervishoiutöötajate arvu säilitamiseks või taastamiseks vajalike parimate tavade vahetuse põhimõtete väljatöötamisega. Nagu on ette nähtud finantsmääruse üksikasjalike rakenduseeskirjade artikli 168 lõike 1 punktis f, eraldatakse see toetus ilma pakkumiskutseta kõnealuse meetme erilaadsuse tõttu ning arvestades meetme kõrget spetsialiseerituse taset (WHO).

Kolmas meede on maksimaalselt 300 000 euro suurune (60 %) otsetoetus OECD-le sellise uuringu korraldamiseks, millega hinnatakse medõdede töötingimusi ja viise, kuidas tõhusamini korraldada medõdede tööjõuressurssi. Nagu on ette nähtud finantsmääruse üksikajalike rakenduseeskirjade artikli 168 lõike 1 punktis f, eraldatakse see toetus ilma pakkumiskutseta kõnealuse meetme erilaadsuse tõttu ning arvestades meetme kõrget spetsialiseerituse taset (OECD).

Neljas meede on maksimaalselt 200 000 euro suurune toetus 2008. aasta detsembris Brüsselis toimuva töökoja korraldamiseks. Töökoja korraldamist rahastatakse erinevate lepingute kaudu pärast rohelise raamatu avaldamist ELi tervishoiutöötajate kohta, millega algatatakse teabekampaania, innustatakse debatte ja julgustatakse kaasa lööma parimate tavade väljaselgitamises.